Hongkongse Rugbyunie

Die Hongkongse Rugbyunie (Engels: Hong Kong Rugby Union, afgekort “HKRU”; Chinees: 中國香港欖球總會) is die bestuursliggaam wat rugby en sewesrugby in die spesiale administratiewe streek van die Volksrepubliek China Hongkong beheer. Die beheerliggaam is in 1952 gestig. Sedert 1988 verteenwoordig dit Hongkong by Wêreldrugby en sedert 1968 ook by Asië Rugby (“AR”).

 Geskiedenis 
Die Hongkongse Rugbyunie is in 1952 gestig en het in 1988 by die Internasionale Rugbyvoetbalraad (IRVR; nou Wêreldrugby) aangesluit.  Daarbenewens was die HKRU in 1968 ’n stigtingslid van die Asiatiese Rugbyvoetbalunie (Engels: Asian Rugby Football Union, ARFU; nou Asië Rugby). 

 Taak 
Die Hongkongse Rugbyunie organiseer verskeie nasionale spanne, insluitend Hongkong se nasionale seniormansrugbyspan (die Drake), vroue en jeug. Die HKRU hou ook toesig oor sewesrugby in Hongkong en aangesien dit ’n Olimpiese sportsoort is, werk hulle met die Hongkongse Nasionale Olimpiese Komitee saam. Naas die amptelike nasionale span roep die Hongkongse Rugbyunie ook ander keurspanne byeen. Daarbenewens bestuur die beheerliggaam kinder- en jeugrugby in Hongkong. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting. Net soos ander rugbylande beskik Hongkong oor ’n o/20-nasionale span wat aan die Wêreldrugby o/20-kampioenskap deelneem.  Die Hongkong Sevens is die Hongkongse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel.

Die beheerliggaam reël ook die plaaslike kompetisies. Die hoogste rugbyliga in Hongkong is die Hongkong Premiership, waaraan agt klubspanne deelneem. Die meeste spelers van die Hongkongse nasionale span speel in dié liga. Van die ander spelers is veral in Engeland aktief.

Die Hongkongse Rugbyunie organiseer ook gereeld internasionale toernooie. Onder andere word die Hongkong Sewes jaarliks in Hongkong beslis.

 Kenteken 
Die Hongkongse Rugbyunie se kenteken toon ’n gestileerde Chinese draak in blou met die belettering HKRU in Engels en 中國香港欖球總會 in Chinees.

 Sien ook 
 Krieket Hongkong

 Verwysings 

 Eksterne skakels 
   Die Hongkongse Rugbyunie se amptelike tuisblad

Kategorie:Rugby in Hongkong
Kategorie:Rugbybeheerliggaam
Kategorie:Wêreldrugby